***Zanima te rad s djecom i mladima? Svoje slobodno vrijeme želiš uložiti u društveno koristan rad? Želiš razvijati praktične vještine za rad u struci? Voliš upoznavati nove ljude? Ako je tvoj odgovor na ova pitanja pozitivan, javi nam se!***

**POZIV ZA VOLONTIRANJE U DRUŠTVENOM CENTRU BOROVJE**

Drage studentice i dragi studenti,

Hrabri telefon Vas poziva na volontiranje na programu **Društveni centar Borovje.**

**Pročitajte u nastavku detaljnije o programima u sklopu kojih možete volontirati i prijavite se na vrijeme!**

1. **Volonterski program: VODITELJI PREVENTIVNO-SOCIJALIZACIJSKIH RADIONICA**

Ako vas uveseljavaju šareni zidovi, dječji osmijesi i priče o problemima u vrtiću i prvim ljubavima, ako volite pjevati, plesati, glumiti, govoriti strane jezike ili jednostavno biti kreativni, pozivamo vas da postanete dio naše male zajednice! U veseloj kućici u Borovju već se dugi niz godina provodi ovaj grupni oblik rada s djecom.

**Cilj programa** je primarna prevencija poremećaja u ponašanju djece i mladih, kao i zlostavljanja i zanemarivanja, kroz različite kreativne sadržaje. Osim kreativnih, s djecom se provode različite preventivne aktivnosti poput osvještavanja emocija, tolerancije različitosti i podizanja samopoštovanja. Program zahtijeva vašu dobru volju, strpljenje, malo kreativnosti, želju za rad s djecom i pomaganjem te vaše slobodno vrijeme. J

**Kako se prijaviti?**

Ako se pronalazite u opisu, pozivamo Vas da ispunite Obrazac za prijavu i pošaljete na e-mail**drustvenicentar@hrabritelefon.hr** **do 12.6.2021.** s naznakom volonterskog programa za koji se prijavljujete. Po primitku prijave kontaktirat ćemo vas za termin individualnog razgovora koji će biti moguće obaviti dolaskom u Društveni centar Borovje ili putem Zoom-a.

Prijaviti se mogu **studenti psihologije, pedagogije, socijalnog rada i Edukacijsko-rehabilitacijskog fakulteta koji su završili minimalno 2. godinu studija.**

**Što nakon toga?**

Edukacija za program održat će se početkom rujna 2021., u trajanju od 5 dana (18h), a tijekom nje volonteri će se upoznati s osnovnim načelima grupnog rada s djecom, različitim obiteljskim pozadinama koje utječu na djetetovo ponašanje i doživljavanje te nizom kreativnih načina rada s djecom. Nakon edukacije volonteri će u paru tijekom cijele školske godine 2021./2022. raditi s grupom djece predškolskog ili osnovnoškolskog uzrasta, jednom tjedno u trajanju od 60 minuta u prostoru Društvenog centra Borovje. Provedba grupnog rada počinje **27. rujna 2021**. Volonteri će također kroz redovitu mjesečnu supervizijsku podršku i dodatne edukacije, koje Udruga organizira u skladu s njihovim potrebama i interesima, moći raditi na svom osobnom i profesionalnom rastu.

1. **Volonterski program: POMOĆ PRI UČENJU**

Aktivnosti se održavaju u veseloj kućici u kvartu Borovje, a u njoj se već dugi niz godina provodi ovaj individualni oblik rada s djecom koji se zasniva na razvijanju i unapređenju vještina učenja, razvijanju različitih pristupa učenju, radu na djetetovoj motivaciji i koncentraciji, a sve s naglaskom na razvoju samopouzdanja i gradnji odnosa djeteta i volontera. Program zahtijeva vašu dobru volju, strpljenje, malo kreativnosti, želju za rad s djecom i pomaganjem te vaše slobodno vrijeme.

**Cilj programa** je osnažiti dijete za samostalno učenje i razvijati radne navike.

**Kako se prijaviti?**

Pronalazite li se u opisu, pozivamo vas da ispunite Obrazac za prijavu i pošaljete na e-mail drustvenicentar@hrabritelefon.hr **do 12.6.2021**. s naznakom volonterskog programa za koji se prijavljujete. Po primitku prijave kontaktirat ćemo vas za termin individualnog razgovora koji će biti moguće obaviti dolaskom u Društveni centar Borovje ili putem Zoom-a.

Prijaviti se mogu **studenti i studentice 2. i 3. godine preddiplomskog** te **obje godine diplomskog studija psihologije, pedagogije, socijalnog rada, ranog i predškolskog odgoja i obrazovanja, kao i Edukacijsko-rehabilitacijskog fakulteta i Učiteljskog fakulteta.**

**Što nakon toga?**

Edukacija za program održat će se **početkom rujna 2021**., u trajanju od 3 dana (12h), a tijekom nje volonteri će se upoznati s osnovnim načelima grupnog rada s djecom, različitim obiteljskim pozadinama koje utječu na djetetovo ponašanje i doživljavanje te nizom kreativnih načina rada s djecom. Volonteri na programu Pomoć pri učenje, nakon edukacije počinju raditi s djetetom s kojim se nalaze jednom tjedno po 60 minuta tijekom cijele školske godine 2021./2022.. Samostalno pripremaju materijale i planiraju susrete s djetetom. Provedba individualnog rada s djecom počinje **27. rujna 2021**. Osim toga, volonteri su obvezni sudjelovati na jednom supervizijskom susretu mjesečno te prisustvovati dodatnim edukacijama koje su potrebne kako bi se osigurao profesionalni napredak volontera, a koje se organiziraju u skladu s potrebama i interesima volontera, a cilj im je, kao i supervizijama, omogućiti profesionalni napredak volontera. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Volontiranje na Hrabrom telefonu je vremenski zahtjevno, a naši volonteri nam kažu da su ovdje stekli vrijedne vještine, iskustva i nova prijateljstva.**

**Više informacija o volontiranju i Udruzi te Društvenom centru Borovje kao i dodatne informacije o prijavi, možete pronaći na našoj web stranici** [**www.hrabritelefon.hr**](http://www.hrabritelefon.hr)**.**

**Ukoliko imate dodatna pitanja, slobodno nam se javite na mail:** **drustvenicentar@hrabritelefon.hr** **ili na broj telefona 091/2221-719.**

**tim Društvenog centra Borovje**